recursal/SuperWikiNEXT-32B huggingface dataset:
*Menidia* sp
Os **Aterinópsidos** (Atherinopsidae) son unha familia de peixes teleósteos, pertencentes á orde Ateriniformes (Atheriniformes). Agrupa especies mariñas e de auga doce, distribuídos en augas tropicais e temperadas de América.

Características
---------------

Posúen dúas aletas dorsais amplamente separadas, a primeira con espiñas brandas e a segunda cunha espiña seguida de radios brandos, o mesmo que a aleta anal; as aletas pectorais situadas nunha posición alta no corpo. Boca pequena terminal ou subterminal.

Presentan unha ampla banda lateral prateada (á que deben o nome local de *silversides*). Dúas liñas laterais divididas, a superior esténdese sobre a banda lateral rematando antes da orixe da aleta anal, a inferior na parte ventral esténdese ata o pedúnculo caudal.

Os tamaños rexistrados oscilan entre os 52 cm para *Odontesthes bonariensis* e os 4 cm para *Menidia colei*.

Aliméntanse de zooplancto, insectos, pequenos peixes e, en ocasións, de caracois.

Clasificación
-------------

Dixídense en dúas subfdamilias, 13 xéneros e 104 especies:

* Subfamilia Atherinopsinae:
	+ Xénero Atherinops (Steindachner, 1876)
	+ Xénero Atherinopsis (Girard, 1854)
	+ Xénero Basilichthys (Girard, 1855)
	+ Xénero Colpichthys (Hubbs, 1918)
	+ Xénero Leuresthes (Jordan e Gilbert, 1880)
	+ Xénero Odontesthes (Evermann e Kendall, 1906)
* Subfamilia Menidiinae:
	+ Xénero Atherinella (Steindachner, 1875)
	+ Xénero Chirostoma (Swainson, 1839)
	+ Xénero Labidesthes (Cope, 1870)
	+ Xénero Melanorhinus (Metzelaar, 1919)
	+ Xénero Membras (Bonaparte, 1836)
	+ Xénero Menidia (Bonaparte, 1836)
	+ Xénero Poblana (de Buen, 1945)

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Aterinópsidos*** |

|  |  |
| --- | --- |
|  | Wikispecies posúe unha páxina sobre:  ***Aterinópsidos*** |

* Taxonomía Fish Base
* Taxonomía ITIS
* Brian S. Dyer: *Revisión sistemática de los pejerreyes de Chile*

|  |  |
| --- | --- |
| Control de autoridades | 
* Wd: Q1542717
* MAG: 2776926072

 |

|  |  |
| --- | --- |
| Identificadores taxonómicos | 
* ADW: Atherinopsidae
* BioLib: 286098
* EOL: 8276
* FE: 304294
* FE-New: ID
* Fossilworks: 266171
* GBIF: 2957
* iNaturalist: 85612
* IRMNG: 106601
* ITIS: 630579
* NCBI: 461499
* Plazi: ID
* WoRMS: 266995

 |
Os **anglicismos** son estruturas ou termos provenientes do inglés que se usan nunha lingua diferente. Están moi espallados en case todas as linguas vivas e adoitan concorrer con numerosos neoloxismos e tecnicismos de campo semánticos modernos como o deporte, a informática, a tecnoloxía ou o mercado laboral.

Anglicismos lexicais
--------------------

En galego, algúns anglicismos están completamente incorporados ao léxico. Son os que apareceron para nomear conceptos novos ou descoñecidos para realidade galega do seu momento (por exemplo *bisté*, *drenaxe*, *folclore*, *mitin*, *tícket*, *túnel* ou *xampú*), máis ou menos adaptados ortograficamente. As circunstancias da súa presenza na lingua son equiparables ás doutros préstamos ao longo da historia como *avalancha*, *guerra*, *albanel* ou *tortilla* (do francés, alemán, árabe e castelán respectivamente).

Tamén son anglicismos calcos como baloncesto, rato, rañaceos, autoservizo, campo a través, hora punta ou pano de aceiro.

Hai moitos outros, de incorporación máis recente, considerados prescindibles por contaren con alternativas propias, como *párking* (aparcadoiro), *hobby* (afección ou pasatempo) ou *show* (espectáculo). Son de uso frecuente, por economía lingüística, por falta de enxeño para inventar unha nova palabra, ou por moda, entre outras razóns.

Denantes xa da globalización, téñense rexistrado certos anglicismos, especialmente nas Rías Baixas e outras zonas costeiras, introducidos polo contacto entre mariñeiros, que, con distintos graos de penetración na fala, pasaron a convivir cos seus sinónimos autóctonos. Algúns exemplos son bruso (cepillo, de *brush*), piche (alcatrán ou petróleo, de *pitch*) ou canivete (navalla pequena, de *knife*).

Anglicismos sintácticos
-----------------------

Canto á gramática, vénse apreciando un uso do xerundio consonte os esquemas sintácticos do inglés que é alleo á tradición en galego. Por exemplo:

*Un uso do xerundio seguindo a lóxica do inglés* no canto de *Un uso do xerundio que segue a lóxica do inglés.*

*Adestrou moito, proclamándose campioa olímpica en Río 2016* en troques de *Adestrou moito e proclamouse campioa olímpica en Río 2016.*

*Cómpre encher as casas do formulario, entregándoo asinado antes do venres* no canto de *Cómpre encher as casas do formulario e entregalo asinado antes do venres.*

Tamén se considera un anglicismo sintáctico pouco natural o abuso da pasiva analítica, moi frecuente na escrita, no canto da pasiva reflexa ou da voz activa. Por exemplo:

*Proclamouse campioa olímpica* mellor ca *Foi proclamada campioa olímpica*.

*Nesta lexislatura aprobáronse leis mois importantes*, mellor ca *Nesta lexislatura foron aprobadas leis moi importantes*.

*As pastillas amolentáronlle a febre* ou *A febre amolentoulle coas pastillas* mellor ca *A febre foille amolentada coas/polas pastillas*.

  


|  |  |
| --- | --- |
| Control de autoridades | 
* Wd: Q161273
* BNCF: 50155
* BNF: 12073697g
* EBID: ID
* GEC: 0078462
* GND: 4122798-0
* MAG: 2778538240

 |
Debuxo dunha tumba en Beni Hassan realizado por David Roberts, c. 1838.
**Beni Hasan** é unha necrópole exipcia do Imperio Medio (XI dinastía a comezos da XII) situada a 265 quilómetros ao sur do Cairo, na beira oriental do río Nilo. O nome deriva do dunha familia árabe que se estableceu no lugar a fins do século XVIII e que estendeu o seu dominio por toda a rexión de al Minya.

Localización e historia
-----------------------

Entrada ás tumbas de Jety e Baqet III.
A necrópole está escavada nun acantilado de pedra calcaria moi rica en fósiles. As tumbas dispóñense en dúas fileiras, unha de tumbas en forma de pozos, de profundidade variábel e de diversas épocas, e outra, a 40 metros de distancia, de 30 hipoxeos de fachadas talladas no rochedo.

As tumbas de Beni Hasan pertenceron aos grandes señores que gobernaban as provincias (as de Giza, Sakkara, Dahshur ou Maidum eran de altos funcionarios da corte), que preferiron ser enterrados no seu propio nomo como sinal de independencia. Para subir á necrópole hai que seguir uns camiños marcados con pedras que datan tamén do Imperio Medio.

Os hipoxeos son de tres tipos:

* Tumbas formadas por unha ou máis cámaras, sen columnas (a maioría);
* cinco tumbas con columnas fasciculadas e capiteis en forma de loto, cunha gran cámara rectangular en cuxo fondo se abren dúas ou tres naves, perpendiculares ao eixo lonxitudinal, cunha ou dúas fileiras de columnas que soportan un arquitrabe sobre o que se apoian falsas bóvedas. A parte anterior da sala está coberta por un teito plano ou por un tellado a dúas augas.

Escenas de loita, decoracións da tumba 15.
* tres tumbas con columnas acanaladas ("protodóricas", aínda que esta denominación é inexacta). Na fachada hai dúas columnas acanaladas entre dous piares; a porta de entrada está situada no eixo do intercolumnio e dá acceso a unha cámara rectangular grande que se divide en tres naves lonxitudinais por medio de dúas fileiras de columnas arquitrabadas sobre as que se apoian falsas bóvedas. Tamén é unha falsa bóveda a coberta do pórtico exterior. Ao fondo da cámara, un *naos* acolle a estatua do finado.

Só doce das 39 tumbas están decoradas. Son pinturas ao fresco, e non relevos pintados, como na maior parte das tumbas do Imperio Antigo. As escenas divídense en longas faixas horizontais que representan os traballos agrícolas, as artes e os oficios, como no resto das tumbas civís do período, pero incluíndo a vida militar e señorial.

Tumbas máis destacadas
----------------------

* Tumba de Amenenhat
* Tumba de Khnumhotep III

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Beni Hasan***  |

|  |  |
| --- | --- |
| Control de autoridades | 
* Wd: Q817286
* WorldCat
* VIAF: 315134968
* BNF: 165946021
* BRE: 1858756
* DARE: 37881
* EBID: ID
* GeoNames: 359243
* GND: 4366160-9
* LCCN: no95031459
* Pleiades: 112509596
* SUDOC: 066838738
* Trismegistos: 414

 |
**Anthony José Zambrano de la Cruz**, nado en Maicao o 17 de xaneiro de 1998, é un atleta colombiano. É recoñecido por ser o primeiro medallista colombiano nun evento de pista nun Campionato Mundial de Atletismo, e o primeiro colombiano en obter unha medalla olímpica nun evento de pista en atletismo.

Traxectoria
-----------

### Comezos e Xogos Panamericanos 2019

Zambrano competiu na categoría 4×400 metros remudas nos Xogos Olímpicos de Río 2016. Foi finalista na categoría de 400 metros no Torneo Mundial Xuvenil de 2015 en Cali, Colombia. En 2019, obtivo a medalla dourada na categoría de 400 metros nos Xogos Panamericanos de 2019 en Lima. Nos mesmos xogos, novamente conseguiu o ouro, desta volta ba categoría 4x400 metros remudas.

### Mundial de atletismo 2019

No Campionato Mundial de Atletismo disputado en Doha en 2019, Zambrano obtivo a medalla de prata na categoría de 400 metros masculino, converténdose no primeiro medallista colombiano na historia desta competencia. O atleta superou ademais a súa propia marca nacional, estabelecida nas semifinais, cun tempo de 44,15 segundos.

### Xogos Olímpicos de Toquio 2020

No ano 2021, logrou a medalla de prata na categoría de 400m masculino cun tempo de 44,08 segundos.

Notas
-----

1. 1 2  "¡Histórico! Anthony Zambrano conquistó la plata en el Mundial de Atletismo". *Caracol Radio* (en castelán). 4 de outubro de 2019. Consultado o 4 de outubro de 2019.
2. ↑  "Anthony Zambrano remató un espectacular 4x400 y le da el oro 27 a Colombia". *Zona Cero* (en castelán). Consultado o 12 de agosto de 2019.
3. ↑  "Zambrano se vuelve a bañar de oro en el relevo de los 4x400 metros". *www.elheraldo.co* (en castelán). Consultado o 12 de agosto de 2019.
4. ↑  "Anthony Zambrano consiguió el segundo oro en atletismo en los Panamericanos de Lima". *El Espectador* (en castelán). 8 de agosto de 2019. Consultado o 12 de agosto de 2019.
5. ↑  "En video | ¡Histórico! Anthony Zambrano logra medalla de plata en Mundial de Atletismo". *www.elheraldo.co* (en castelán). Consultado o 4 de outubro de 2019.

* Portal:Colombia
* Portal:Xogos Olímpicos

|  |  |
| --- | --- |
| Control de autoridades | 
* Wd: Q26838579
* IAAF: 295676
* OCID: anthony-zambrano
* Sports Reference: anthony-jose-zambrano-1

 |
**Antonio Peinado García**, máis coñecido como **Mella**, nado na Coruña *c.* 1894 e finado na mesma cidade o 27 de novembro de 1959, foi un futbolista, boxeador, bombeiro e sindicalista galego.

Traxectoria
-----------

Debutou na dianteira do Deportivo da Coruña o 30 de agosto de 1914, no primeiro dos dous partidos que os futbolistas do club xogaron contra o Real Club Coruña sen permiso da directiva e que provocaron a posterior escisión chamada Deportivo Auténtico. Militou na escisión durante os seus catro anos de existencia, disputando o Campionato de Galicia, e volveu ao Deportivo trala reunificación de 1918. Xogou no Deportivo nove anos máis, proclamándose campión galego na tempada 1926/27, aínda que os últimos anos pasounos como suplente. En abril de 1926 xogou un partido de cuartos de final da Copa do Rei, contra o Real Unión no estadio de Amute en Hondarribia. En 1927 pasou ao Olímpico FC (antigo Racing Orillamar), co que disputou a Serie B do Campionato de Galicia.

Posteriormente foi boxeador, derrotando entre outros a Eladio Cabaco ou Vázquez, e gañando o título de campión galego do peso wélter.

Bombeiro de profesión e de ideoloxía socialista, foi delegado da Federación Local de UXT e membro da Federación de Colectividades Socialistas. Coa chegada do franquismo foi xulgado na Coruña por rebelión e condenado a doce anos de prisión. Faleceu na Coruña o 27 de novembro de 1959, aos 65 anos,

Palmarés
--------

**Deportivo da Coruña**

* **Campionato de Galicia (1):** 1926/27.

Notas
-----

1. ↑  "De sport". *La Voz de Galicia* (en castelán). 30 de agosto de 1914. p. 3.
2. ↑  "Una sesión de boxeo". *La Voz de Galicia* (en castelán). 26 de maio de 1929. p. 2.
3. ↑  "Los matchs de boxeo del domingo". *La Voz de Galicia* (en castelán). 9 de setembro de 1930. p. 5.
4. 1 2  "Falleció Mella, antiguo jugador del Deportivo". *La Voz de Galicia* (en castelán). 28 de novembro de 1959. p. 5.
5. ↑  "Los dependientes municipales". *La Voz de Galicia* (en castelán). 18 de abril de 1933. p. 5.
6. ↑  "Vida social y obrera". *El Ideal Gallego* (en castelán) (4089). 14 de outubro de 1933. p. 8. Consultado o 12 de novembro de 2021.
7. ↑  "Antonio Peinado García "Mella"". *Nomes e Voces*. Consultado o 12 de novembro de 2021.

Véxase tamén
------------

### Ligazóns externas

* Datos do futbolista en BDFutbol *(en castelán)*.
* Datos do boxeador en boxrec.com *(en inglés)*.

|  |  |
| --- | --- |
| Control de autoridades | 
* Wd: Q109552200
* BDFutbol: 109916

 |
**Antonio Mauricio (ou Mauriño) Pazos Figueroa**, nado en Pontevedra en 1524 e finado en Córdoba o 28 de xuño de 1586, foi un xurista, eclesiástico e estadista galego.

Traxectoria
-----------

Nado nunha familia da nobreza, estudou xurisprudencia na universidade de Salamanca e no colexio maior de San Clemente da universidade de Boloña, da que posteriormente foi reitor. De regreso a Galiza, foi oínte na Real Audiencia da Coruña. En 1560 marchou a Madrid, e logo de trabar amizade co inquisidor xeneral Fernando Valdés y Salas, tomou o estado eclesiástico e exerceu como inquisidor en Sicilia, Sevilla e Toledo, sendo amais nomeado cóengo doutoral da catedral de Tui. Trala súa intervención no proceso contra o arcebispo Bartolomé de Carranza, o papa Pío V concedeulle a abadía do Parque e o bispado de Patti (Sicilia), posto que ocupou durante dez anos.

En 1578 Filipe II nomeouno bispo de Ávila, se ben non chegou a tomar posesión, pois antes da consagración foi nomeado presidente do Consello de Castela. Como tal, exerceu de gobernador do reino entre 1581 e 1583 durante a viaxe do rei a Lisboa co gallo da fin da conquista de Portugal.

Cesou na presidencia do Consello en 1583 para ocupar o bispado de Córdoba, onde fundou o seminario conciliar de San Paio e participou no Concilio Provincial de Toledo.

Trala súa morte foi soterrado na capela do Sagrario da catedral de Córdoba.

|  |  |  |
| --- | --- | --- |
| Predecesor:**Bartolomé Sebastián de Aroitia** |  **Bispo de Patti** 1568 - 1578 | Sucesor:**Gilberto Isfar y Corillas** |
| Predecesor:**Diego de Covarrubias** |  **Presidente do Consello de Castela** 1577 - 1583 | Sucesor:**Francisco Zapata y Cisneros** |
| Predecesor:**Martín de Córdoba Mendoza** |  **Bispo de Córdoba** 1582 - 1586 | Sucesor:**Francisco Pacheco de Córdoba** |

Notas
-----

1. ↑  González Dávila, G.: *Theatro eclesiástico de las ciudades e iglesias catedrales de España*, tomo I, páx. 155-156 *(en castelán)*.
2. ↑  Fernández de las Cuevas, R.: *La voz del siglo*, páx. 257-260 *(en castelán)*.
3. ↑  Gómez Bravo, J.: *Catálogo de los obispos de Córdoba*, vol. II, páx. 522-530 *(en castelán)*.
4. ↑  Sánchez de Feria, B.: *Palestra Sagrada o Memorial de Santos de Cordoba*, páx. 436-437 *(en castelán)*.

|  |  |
| --- | --- |
| Control de autoridades | 
* Wd: Q8201865
* WorldCat
* VIAF: 3886150518483303650009
* Catholic-Hierarchy: rpf
* DBE: antonio-mauricio-rodriguez-de-pazos-y-figueroa

 |
**Ana de Veldenz** (en alemán: *Anna von Veldenz*), nada en 1394/95 e finada en Wachenheim o 18 de novembro de 1439, foi condesa de Veldenz e condesa consorte palatina de Simmern-Zweibrücken polo seu casamento con Estevo do Palatinado-Simmern-Zweibrücken.

Familia
-------

Ana foi a única filla e herdeira do conde Federico III de Veldenz e de Margarida de Nassau-Weilburg. Os seus avós paternos eran o conde Henrique III de Veldenz e Loreta de Sponheim. Os seus avós maternos eran o conde Xoán I de Nassau-Weilburg e Xoana de Saarbrücken, señora de Commercy.

Traxectoria
-----------

Con preto de 16 anos, a condesa Ana casou co conde Estevo, de 24 anos, o día 10 de xuño de 1410, na cidade de Heidelberg. O conde era fillo do rei Roberto do Sacro Imperio Romano Xermánico e de Sabela de Nürnberg. A parella tivo sete fillos, cinco nenos e dúas nenas.

Ana faleceu o día 18 de novembro de 1439, e foi enterrada en Meisenheim, no actual estado da Renania-Palatinado.

Notas
-----

1. ↑  enealogics.org (ed.). "Genealogics".
2. ↑  gw.geneanet.org (ed.). "Geneanet".
3. ↑  fmg.ac (ed.). "Foundation for Medieval Genealogy".

|  |  |
| --- | --- |
| Control de autoridades | 
* Wd: Q563940
* WorldCat
* VIAF: 81109786
* CERL: cnp01158858
* DeutscheBio: 136829791
* GND: 136829791
* WikiTree: Veldenz-4

 |
|  A Historia de Arda |
| --- |
| Anos Valianos

---

Anos das Lámpadas
Anos das Árbores
Anos do Sol |
| 
Idades dos Fillos de Ilúvatar
Primeira Idade
Segunda Idade
Terceira Idade
Cuarta Idade e posteriores
 |
| Batalla Final |
|  |

Os **Anos Valianos** son unha medida temporal empregada no legendarium de J. R. R. Tolkien para contar o paso do tempo desde a chegada dos Ainur a Arda, o mundo no que se desenvolven a maioría dos acontecementos da súa mitoloxía.

Esta definición de ano recibe o seu nome dos Valar, os seres anxelicais que custodian en gobernan Arda, e continuou a usarse durante outros períodos nos que se empregaban outras definicións de ano, como os Anos das Lámpadas, os Anos das Árbores e os Anos do Sol. Após a primeira saída do sol, en Aman o tempo seguiu a medirse en Anos Valianos, mais de aí en diante Tolkien no fornece as datas dos acontecementos de Aman. Para describir os acontecementos ocorridos en Beleriand e a Terra Media non se adoita utilizar a medida dos Anos Valianos.

No tocante á equivalencia entre Anos Valianos e anos solares, Tolkien empregou diferentes factores de conversión en distintos momentos. Nos anos 1930 e '40, Tolkien usou unha cifra que rondaba os dez anos solares por cada Ano Valiano, e acabou estabelecendo a equivalencia en 9,58. Porén, nos anos 1950, decidiu utilizar un valor moito meirande: 144 anos solares por cada Ano Valiano. Este é o factor de conversión que aparece nos apéndices d'O Señor dos Aneis como a duración do ano élfico (o *yen*).

Notas
-----

1. ↑  J. R. R. Tolkien (1993), Christopher Tolkien, ed. Morgoth's Ring, Boston: Houghton Mifflin, The Annals of Aman páx. 58, ISBN 0-395-68092-1
2. ↑  J. R. R. Tolkien (April 1, 1987), The Return of the King, vol. 3, The Lord of the Rings, Boston: Houghton Mifflin, ISBN 0-395-08256-0 Appendix B: The Tale of Years

Véxase tamén
------------

|  |  |
| --- | --- |
|  | A Galipedia ten un portal sobre: ***Terra Media*** |

### Ligazóns externas

* Reckoning of the years Arquivado 22 de novembro de 2005 en Wayback Machine. en Annals of Arda
**Antonio Puig Gaite**, nado en Pontevedra o 22 de agosto de 1907 e finado na mesma cidade o 4 de maio de 1993, foi un farmacéutico e político galego.

Traxectoria
-----------

Fillo de Javier Puig Llamas. Licenciado en Farmacia, a finais dos anos trinta fíxose cargo da farmacia do seu tío e padriño Enrique Eiras (casado con Concha Puig) en Pontevedra. Falanxista, logo do golpe de Estado do 18 de xullo de 1936 foi secretario do xefe provincial de Falange Manuel Castro Pena. Foi Conselleiro nacional do Movimiento, procurador en Cortes (1955, 1958, 1961, 1964, 1967 e 1971), vicepresidente da Deputación de Pontevedra (1957-1965), Prohombre da Hermandad Sindical Provincial de Labradores y Ganaderos de Pontevedra e alcalde de Pontevedra (1971). Foi condecorado coa Orde Imperial del Yugo y las Flechas en 1962. Na transición foi candidato de Alianza Popular ao Senado nas eleccións de 1977.

Foi presidente do Pontevedra Club de Fútbol (1951-1956).

Vida persoal
------------

Casou con Elisa Pérez-Quevedo Asenjo.

Notas
-----

1. ↑  Necrolóxica en *La Voz de Galicia*, 4-5-1993, p. 82.

|  |  |
| --- | --- |
| Control de autoridades | 
* Wd: Q17271318
* Arquivo Histórico de Deputados (1810-1977): 92100

 |
**Anacleto Ortueta Azcuenaga**, nado en Olabeaga, o 26 de decembro de 1877, e finado en Bilbao o 7 de novembro de 1959, foi un historiador e un político vasco de ideoloxía nacionalista.

Traballou como facultativo de minas. Militou na Mocidade Vasca bilbaína, onde foi vogal da súa xunta directiva (1904). En 1908 entrou no Consello rexional do PNV, e dez anos despois foi nomeado deputado por Gernika-Lumo en representación dese partido. Foi neutral durante a división do partido entre o grupo Aberri e a Comunidade Nacionalista Vasca. Durante a ditadura de Primo de Rivera dirixiu o diario *Euskadi.* En 1930 asinou o *Manifesto de San Andrés*, que se convertería no manifesto fundacional de Acción Nacionalista Vasca, xunto con outras personalidades, destacándose Luís Urrengoetxea, Justo Gárate e Tomás Bilbao. Posteriormente centrouse no seu labor historiográfica, residindo longas tempadas en Cataluña. Durante a Guerra Civil foi xefe da policía interior das Milicias Vascas. Despois da guerra foi detido e xulgado polos franquistas, perdendo todos os seus bens.

Obras
-----

Como historiador, centrouse principalmente no Reino de Navarra. Publicou as seguintes obras:

* *Nabarra y la unidad política vasca* (1931)
* *Vasconia y el imperio de Toledo* (1935)
* Sancho el Mayor, rey de los vascos (1963)

Notas
-----

1. ↑

|  |  |
| --- | --- |
| Control de autoridades | 
* Wd: Q3814627
* WorldCat
* VIAF: 6802285
* Auñamendi: 112377
* BNE: XX1366362
* FAST: 1945747
* ISNI: 0000 0000 5933 9544
* LCCN: n2005047581
* OL: OL2216670A
* SUDOC: 069796378

 |
Localización da bacía parisiense.
A bacía de París sobre un mapa de Franz Schrader (1894).
A **bacía parisiense** (*Bassin parisien* en francés) é no sentido restrinxido unha bacía do Sena que rodea París en Francia. Nun sentido amplo, é unha rexión xeolóxica sedimentaria que comprende todo o centro-norte de Francia, que desborda en Bélxica, Luxemburgo e o suroeste de Alemaña, espallándose do Macizo Armoricano aos Vosgos e das Ardenas ao Macizo Central. A bacía presenta unha paisaxe sedimentaria relativamente uniforme.

A bacía parisiense constitúe unha das primeiras rexións económicas de Europa e unha das principais zonas de investimento estranxeiro en Francia e en Europa. A rexión conta co primeiro centro de asuntos europeos, un dos principais complexos aeroportuarios europeos, dous portos marítimos de importancia continental (Le Havre e Ruán), os máis occidentais da Canle da Mancha, e dous vales: o do Sena e o do Loira. Con todo, a bacía parisiense resta pouco densa e sitúase lixeiramente a distancia das grandes rutas de comercio e do espazo humanamente moi denso constituído pola Renania alemá, os Países Baixos, Bélxica e o sueste de Inglaterra (a megalópole europea).

Notas
-----

1. ↑  Definicións no *Dicionario da Real Academia Galega* e no Portal das Palabras para *parisiense*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Bacía parisiense*** |

### Ligazóns externas

* Le rôle du Bassin parisien dans l'Aménagement du territoire français : extrait d'un rapport du Sénat *(en francés)*
* Le Bassin parisien, une région métropolitaine (Revue européenne de géographie) *(en francés)*
* Géologie de la France (document PDF) *(en francés)*
* Le Cénozoïque manquant *(en francés)*

|  |  |
| --- | --- |
| Control de autoridades | 
* Wd: Q755001
* WorldCat
* VIAF: 171083093
* EBID: ID
* GEC: 0049065
* GeoNames: 2988503
* LCCN: sh85098076
* SUDOC: 027245764
* Treccani: bacino-parigino

 |
|  A Historia de Arda |
| --- |
| Anos Valianos

---

Anos das Lámpadas
Anos das Árbores
Anos do Sol |
| 
Idades dos Fillos de Ilúvatar
Primeira Idade
Segunda Idade
Terceira Idade
Cuarta Idade e posteriores
 |
| Batalla Final |
|  |

No legendarium de J. R. R. Tolkien, os **Anos do Sol** constitúen o derradeiro dos tres grades períodos temporais de Arda, o mundo no que se desenvolven a maioría dos acontecementos da súa mitoloxía. Os dous períodos anteriores son os Anos das Lámpadas e mais os Anos das Árbores.

Características
---------------

Os Anos do Sol comezan coa primeira saída do sol, que coincide co regreso dos elfos Noldor á Terra Media, e segundo a perspectiva mitolóxica de Tolkien, chegan até os nosos días: a Historia de Arda debe interpretarse en sentido ficticio como a historia da Terra. No contexto dos escritos de Tolkien, os Anos do Sol comezan contra a fin da Primeira Idade dos Fillos de Ilúvatar (590 anos antes desta rematar) e continúan ao longo da Segunda, Terceira e parte da Cuarta. Nunha carta escrita en 1958, Tolkien escribiu a seguinte nota ao pé, especulando el mesmo sobre que idade estariamos a vivir hoxe en día:

> *"Eu imaxino que o oco [entre a Caída de Barad-dûr e os tempos modernos] é duns 6000 anos; quer dicir, agora estamos ao final da Quinta Idade, se as Idades tivesen a mesma duración que a Segunda e Terceira Idades. Mais eu coido que se teñen acelerado; e imaxino que en realidade estamos ao final da Sexta Idade, ou na Sétima."*
> 
>

Notas
-----

1. ↑  Carpenter, Humphrey, ed. (1981), The Letters of J. R. R. Tolkien, Boston: Houghton Mifflin, #211, páx. 283, ISBN 0-395-31555-7

|  |  |
| --- | --- |
|  | A Galipedia ten un portal sobre: ***Terra Media*** |
O **arredondamento** é o proceso mediante o cal se eliminan cifras significativas dun número a partir da súa representación decimal, para obter un valor aproximado. Simbolízase con ≈. Por exemplo, 2,95 ≈ 3 ou √2 ≈ 1,414 .

O arredondamento utilízase co fin de facilitar os cálculos. Como desvantaxe, ao calcular con valores aproximados acumúlanse erros de que poden facer variar significativamente o valor estimado obtido respecto do valor irreal.

Métodos de arredondamento
-------------------------

### Método común de arredondamento

As regras do arredondamento aplícanse ao decimal situado na seguinte posición ao número de decimais que se queira transformar. É dicir, se temos un número de tres decimais e queremos arredondar á centésima, aplicaranse as regras de arredondamento: 

* Díxito menor que 5: se o seguinte decimal é menor que 5, o anterior non se modifica.

Exemplo: 12,612. Arredondando a dous decimais, débese ter en conta o terceiro decimal: 12,612 ≈ 12,61.
* Díxito maior ou igual a 5: se o seguinte decimal é maior ou igual a 5, o anterior increméntase nunha unidade.

Exemplo: 12,618. Arredondando a dous decimais, débese ter en conta o terceiro decimal: 12,618 ≈ 12,62
Exemplo: 2,3571. Arredondando á centésima é 2,36 , debido a que 2,3571 está máis preto de 2,36 que de 2,35.
### Regras para casos particulares

Nos seguintes exemplos, deséxase arredondar cada número ás centésimas (o derradeiro díxito requirido é o segundo díxito despois da coma decimal):

a) 4,123 ⇒ Regra 1: se o díxito á dereita do derradeiro requirido é menor que 5, o derradeiro díxito requirido déixase intacto. Resposta: 4,12

b) 8,627 ⇒ Regra 2: se o díxito á dereita do derradeiro requirido é maior que 5, o derradeiro díxito requirido aumenta unha unidade. Resposta: 8,63

c) 9,425110 ⇒ Regra 3: se o díxito á dereita do derradeiro requirido é un 5 non seguido de ceros, o derradeiro díxito requirido aumenta unha unidade. Resposta: 9,43

d) 7,385 ou 7,385000 ⇒ Regra 4: se o díxito á dereita do derradeiro requirido é un 5 seguido de ceros, o derradeiro díxito requirido déixase intacto se é par. Resposta: 7,38

e) 6,275 ou 6,275000 ⇒ Regra 5: se o díxito á dereita do derradeiro requirido é un 5 ou seguido de ceros, o derradeiro díxito requirido aumenta unha unidade se é impar. Resposta: 6,28

Véxase tamén
------------

### Outros artigos

* Truncamento

### Ligazóns externas

* Explicación e calculadora de cifras significativas
* Exercicios de arredondamento con solucións.

Notas
-----

|  |  |
| --- | --- |
| Control de autoridades | 
* Wd: Q663208
* AAT: 300261407
* MAG: 136625980

 |

1. ↑  Entrada "Arredondamento" no *Dicionario da RAG* e no *Portal das Palabras*.
2. ↑  Matemáticas, 1º de ESO. Números decimais. Arredondamento e truncamento Arquivado 19 de setembro de 2019 en Wayback Machine.. Materiais en rede na aula virtual do *CPI Manuel Suárez*.
**Antonio Prieto Rivas**, nado en Allariz en 1876 e finado en Ponteareas o 15 de abril de 1936, foi un farmacéutico e político galego.

Traxectoria
-----------

Trasladouse a Ponteareas moi novo para traballar nunha farmacia local. Rematada a carreira de Farmacia, estableceuse como farmacéutico en Ponteareas. Na ditadura de Primo de Rivera foi concelleiro e presidente local da Unión Patriótica. Integrouse no Partido Republicano Radical en 1931, seguindo a Emiliano Iglesias e foi elixido deputado pola provincia de Pontevedra por este partido nas eleccións xerais de 1933. Estaba casado con Elisa Barros Arbones.

Véxase tamén
------------

### Bibliografía

* Candeira Mosquera, Francisco (1999). *O Condado na IIª República (1931-1939)*. Ponteareas: Egasur. ISBN 84-930739-0-3.

### Ligazóns externas

* Ficha no Congreso dos DeputadosArquivado 16 de outubro de 2019 en Wayback Machine.

|  |  |
| --- | --- |
| Control de autoridades | 
* Wd: Q12383104
* Arquivo Histórico de Deputados (1810-1977): 91690

 |
Estrela de mar azul na Gran barreira de coral
Un **arrecife de coral** ou **barreira coralina** é un tipo de arrecife que se desenvolve en augas tropicais. Aínda que os corais supoñen a maior parte da infraestrutura e a masa dun arrecife de coral, os organismos máis responsables no crecemento do arrecife contra o constante acoso das ondas oceánicas son as algas calcáreas, especies de algas vermellas. Os corais non realizan fotosíntese, pero viven nunha relación simbiótica con estas algas microscópicas que si realizan a fotosíntese, como peridinios dinoflaxelados (Zooxanthellae).

Para garantir o crecemento do arrecife de coral requírese unha temperatura da auga de entre 20 e 28 °C. Os arrecifes de coral atópanse nos océanos, generalmente entre o trópico de Cáncer e o trópico de Capricornio, debido a que os corais construtores de arrecifes viven nestas augas. Estes corais atópanse principalmente na zona fótica (menos de 50 metros de profundidade), onde a luz solar alcanza o chan e ofrece aos corais suficiente enerxía.

Debido a isto, os arrecifes de coral crecen a maior velocidade en augas cristalinas, onde a luz solar é menos absorbida pola auga oceánica.

Bioloxía
--------

Das aproximadamente 48.000 especies recoñecidas de vertebrados, máis das metade -24.600- son peixes. Destas, máis do 60 por cento viven exclusivamente en ambientes mariños. A pesar que os arrecifes de coral son menos do un por cento da área total dos océanos do mundo, aproximadamente a metade de todas as especies coñecidas de peixes mariños atópanse concentrados nestas augas tropicais pouco profundas.

Os humanos constitúen aínda a maior ameaza para os arrecifes de coral. En particular a contaminación terrestre e a sobrepesca son as maiores ameazas para estes ecosistemas.

Arrecifes coralinos famosos
---------------------------

Localización dos arrecifes de coral.
* Gran Barreira de Coral, ao norte de Australia.
* Barreira de Coral de Belize

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Arrecife de coral Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q11292
* AAT: 300387631
* BNCF: 53576
* BNF: 119442695
* BRE: 2095925
* EBID: ID
* FAST: 878858
* GND: 4136879-4
* JSTOR: coral-reefs
* LCCN: sh85032525
* MAG: 79367842
* NKC: ph121884

 |

|  |  |
| --- | --- |
| Identificadores | 
* MeSH: D057894
* UMLS: C2936266

 |
Para outras páxinas con títulos homónimos véxase: Antena 3 (homónimos).
Fotografía dun dos platós de televisión Antena 3. Na fotografía, un dos entrevistados é Victor-Viorel Ponta, o actual primeiro ministro de Romanía. Novembro de 2014.
**Antena 3** é unha canle de televisión de Romanía, con sede en Bucarest. A súa programación está baseada en noticias e eventos actuais. Antena 3 tamén se distribúe en Serbia no paquete de lingua adicional romanesa da plataforma DTH Digi TV.

Historia
--------

Foi lanzado o 27 de xuño de 2005 e forma parte do Intact Media Group. A partir de 2006, a canle de televisión permitiulles aos usuarios asistir en directo o sinal en vivo a través da súa páxina web oficial. O seu sitio web recibe unha media de 50.000 visitantes por día, sendo un dos sitios romaneses de noticias máis visitados, só por detrás de Realitatea TV.

Antena 3 ten constante rivalidade co outro gran estación de noticias romanesa, Realitatea TV, propiedade de Elan Schwartzenberg.

Trátase dunha estación de noticias e entrevistas, e está deseñada en semellanza á BBC World ou a CNN.com, pero nunha escala moito máis reducida.

Antena 3 é un dos cinco canles de televisión romaneses que teñen emiten en directo cada hora, os sete días da semana e todo o ano.

As súas emisións
----------------

Amais de ser unha canle de noticias, a Antena 3, ten emitido unha serie de programas tales como:

* *Știrile de dimineață* con Nadina Câmpean e Marius Ioniță
* *Previziunile zilei* con Sabina Iosub
* *Se întâmplă în România* con Maria Coman
* *Esențial* con Alina Petrescu
* *100 de minute* con Alessandra Stoicescu
* *La ordinea zilei* con Dana Grecu e Radu Tudor
* *Panorama* con Oana Stănciulescu
* *Subiectiv* con Răzvan Dumitrescu
* *Sinteza zilei* con Mihai Gâdea
* *În Gura Presei* con Mircea Badea
* *Punctul de întâlnire* con Radu Tudor
* *În premieră* con Carmen Avram

Véxase tamén
------------

### Ligazóns externas

* www.antena3.ro Páxina web oficial
Para outras páxinas con títulos homónimos véxase: Antonio Pereiro.

**Perfecto Antonio Pereiro Gil**, nado en Noceda (Lalín) o 19 de agosto de 1896 e finado na provincia de Córdoba (Arxentina) en 1968, foi un político galego, alcalde de Silleda nos anos da Segunda República Española.

Traxectoria
-----------

Fillo máis vello do empresario Perfecto Pereiro Castro, foi elixido alcalde o 5 de xuño de 1931 e permaneceu no cargo até o 17 de agosto de 1932. Posteriormente emigrou a Arxentina. Alí casou con Emma Eguía, coa que tivo unha filla, Ana. Regresou a Silleda por unha tempada, volvendo de novo a Arxentina onde faleceu en 1968.

|  |  |  |
| --- | --- | --- |
| Predecesor:**Antonio Rodríguez González** |  **Alcalde de Silleda** 1931 - 1932 | Sucesor:**Emilio Alonso Paz** |

Notas
-----

1. ↑  Véxase Pereiro Lázara (2016).

Véxase tamén
------------

### Bibliografía

* Pereiro Lázara, Perfecto (2016). *Pereiro de Silleda: Vida y obra de un empresario dezano (1871-1947)*. Fervenza.
**Arechis II** (? - 26 de agosto de 787) foi duque de Benevento do 758 ao 774, e despois príncipe da mesma cidade do 774 ata a súa morte. Desde 774 afincouse en Salerno no pazo que construíu, creando o que se había de converter no 839 no Principado de Salerno.

Traxectoria
-----------

Nobre longobardo, de orixe probabelmente beneventana, Arechis casou con Adelperga, filla do rei Desiderio e foi nomeado polo seu sogro duque de Benevento no 758, no lugar do rebelde Liutprando. Tras a vitoria de Carlomagno no 774 e o fin da "*Longobardia Maior*", Arechis tomou o título de "princeps" converténdose en herdeiro das tradicións, da cultura e da identidade nacional do propio pobo.

A súa actividade política virouse cara a independencia do seu dominio: prestou formal obediencia a Carlomagno sen aceptar ligazóns de vasalaxe, non buscou o conflito aberto co papado, manifestou un comportamento amigábel canto aos bizantinos. Fundador da basílica beneventana de Santa Sofia e promotor de inxentes iniciativas urbanísticas, Arechis II foi un protector de homes de cultura, entre eles o seu irmán Paulo Diácono, así como benfeitor de numerosos mosteiros.

O refinamento de inspiración grega da corte beneventana testemuña un florecemento económico do principado, mentres o códice lexislativo emanado de Arechis II testemuña a súa preparación xurídica. Morreu o 26 agosto de 787, poucos días antes do desembarco en Lucania de embaixadores bizantinos encargados polo imperio de establecer co príncipe unha alianza formal.

| Ducado de Benevento |
| --- |
| *Segue a:* Liutprando de Benevento | **Arechis II de Benevento**(758-774) | *Precede a:* - |
| - |

| Principado de Benevento |
| --- |
| *Segue a:* - | **Arechis II de Benevento**(774-787) | *Precede a:* Grimoaldo III de Benevento |
| - |

|  |  |
| --- | --- |
| Control de autoridades | 
* Wd: Q439060
* WorldCat
* VIAF: 50100216
* BMT: 197196
* CERL: cnp00568005
* DBI: ID
* DeutscheBio: 122110366
* FAST: 478716
* GND: 122110366
* ISNI: 0000 0000 3368 581X
* LCCN: n2002034132

 |
Antera seccionada. 1: Filamento; 2: Teca; 3: Conectivo (vasos en vermello); 4: Saco polínico (esporanxio).
Flor de *Fragaria × ananassa* (amorodo grande), onde se distinguen claramente as anteras ao final de cada estame
En botánica, chámase **antera** á parte na que remata un estame. A palabra procede do grego *anteros*, que significa florecido, aludindo a que a presenza visible das anteras sinala o punto álxido da antese (floración).

Nas anxiospermas cada estame adoita fundamentarse nun pé chamado *filamento* e unha antera, suxeita lateralmente ao extremo do filamento. Dise das anteras que son *extrorsas* se o filamento se une á antera pola súa cara externa (a máis afastada do eixo floral), e *introrsas* no caso contrario, menos frecuente.

A antera típica das anxiospermas adoita constar de dúas partes distinguibles, contiguas, chamadas *tecas*, unidas por unha zona chamada conectivo, que é tamén por onde a antera se une ao filamento. Se se corta a antera perpendicularmente ao seu eixo, obsérvase que cada antera contén un ou dous *sacos polínicos* que se espallan en toda a súa lonxitude.

A antera é unha estrutura que rompe espontaneamente para deixar visible o seu contido, o pole. Cada saco polínico abrirase en xeral por unha dehiscencia (corte) lonxitudinal.

O estame é unha folla transformada para a produción de esporas masculinas (micrósporas) que son os grans de pole. Os sacos polínicos son os microsporangios.

Ligazóns externas
-----------------

|  |  |
| --- | --- |
|  | Vexa a entrada do Galizionario acerca de  ***antera*** |

|  |  |
| --- | --- |
| Control de autoridades | 
* Wd: Q1995772
* EBID: ID
* GEC: 0078816

 |
**Antonio Pillado**, nado en Viveiro en 1809 e finado na Arxentina en 1879, foi un político, bibliófilo e home de letras galego na Arxentina.

Traxectoria
-----------

Fillo de José Pillado, comerciante, loitou contra Juan Manuel de Rosas, foi feito prisioneiro na batalla de Chascomús e encarcerado en Buenos Aires. Fuxiu a Montevideo onde fundou *La Gaceta del Comercio* e *El Conservador*, foi comisario e xefe interino de policía, e seguiu loitando para derrocar o ditador arxentino proporcionando e transportando armas aos que o combatían. Cando caeu Rosas foi nomeado Xefe da Policía e secretario tesoureiro da Municipalidad de Buenos Aires e administrador do Asilo de Mendigos de La Recoleta. Fundou o Club del Progreso, o Instituto Histórico y Geográfico del Río de la Plata e a Asociación de Amigos de la Historia Natural. Escribiu *Diccionario de Buenos Aires*.

Recoñecementos
--------------

Unha rúa de Virrey del Reino leva o seu nome.

Vida persoal
------------

Casou con Guillermina Manuela Díaz e tivo seis fillos: José Antonio, Ricardo, Emilio, Eugenia, Roberto e Jorge Pillado Díaz.

Véxase tamén
------------

### Ligazóns externas

* Fernández Vizoso, Martín (10/11/2019). "Pillado, un viveirense que combatió la tiranía de Rosas en Argentina y aportó a la cultura". *La Voz de Galicia*.

|  |  |
| --- | --- |
| Control de autoridades | 
* Wd: Q85966638
* WorldCat
* VIAF: 208145857065722921763

 |
*Anableps anableps*
Os **Anablépidos** (Anablepidae, Garman 1895 ) son unha familia de peixes teleósteos da orde dos Ciprinodontiformes (Cyprinodontiformes). Viven en augas doces interiores de zonas tropicais americanas (desde o sur de México ata o sur de Suramérica) pero pode achegarse ás desembocaduras, soportando augas salobres.

Características
---------------

Corpo alargado, algo deprimido no terzo anterior. A cabeza é ancha e esmagada, coa rexión supraorbital avultada. A boca é horizontal e o maxilar algo protráctil.

O trazo máis característico son os ollos, grandes e aparentemente divididos en dous: a metade superior emerxe da superficie da auga e permite a visión exterior; a metade inferior permanece somerxida e permite a visión baixo a auga. Esta característica explica a denominación popular de *peixes catro ollos*.

Unha soa aleta dorsal, que é pequena e redondeada. A aleta anal dos machos está transformada nun órgano subcónico, destinado á copula. Son vivíparos, excepto o xénero *Oxyzygonectes*, que é ovíparo.

Clasificación
-------------

Divídense en tres xéneros e 9 especies:

* Subfamilia Anablepinae
	+ Xénero *Anableps*
	+ Xénero *Jenynsia*
* Subfamilia Oxyxygonectinae
	+ Xénero *Oxyzygonectes*

Notas
-----

1. ↑  Antes *Anablepsidae*.

Véxase tamén
------------

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Anablépidos*** |

|  |  |
| --- | --- |
|  | Wikispecies posúe unha páxina sobre:  ***Anablépidos*** |

* Taxonomía FishBase
* World Register of Marine Species

|  |  |
| --- | --- |
| Control de autoridades | 
* Wd: Q132735
* MAG: 2778386762

 |

|  |  |
| --- | --- |
| Identificadores taxonómicos | 
* ADW: Anablepidae
* EOL: 5523
* Fossilworks: 355306
* GBIF: 3388
* iNaturalist: 71227
* IRMNG: 110726
* ITIS: 165864
* NCBI: 143026
* Plazi: ID
* WoRMS: 154390

 |
O **Armstrong Whitworth Meteor** foi un caza nocturno británico baseado no Gloster Meteor e fabricado por Armstrong Whitworth. Ata o 1951, o Mosquito foi o caza nocturno normalizado pola RAF e precisábase un caza nocturno a reacción equipado con radar. A Gloster estaba ocupada na construción de cazas diúrnos Meteor, de xeito que Armstrong Whitworth en cargouse de producir o Meteor nocturno. O prototipo converteuse dun Meteor T.Mk 7, a variante bipraza de adestramento, e voou o 31 de maio do 1950. O primeiro modelo nocturno, o NF.Mk 11, entrou en servizo en xaneiro do 1951 e seguíronlle os NF.Mk 12, 13 e 14. O Meteor foi substituído a partir do 1956 polo Javelin; a derradeira unidade, o Escuadrón 60 de Tengah (Singapur), realizou a transición no 1961. Algúns Meteor nocturnos excedentes serviron ata 1968 en misións de instrución e remolque de brancos.

Especificacións
---------------

* **Tipo:** Caza nocturno bipraza Armstrong Whitworth Meteor NF.Mk 11.
* **Construtor:** Armstrong Whitworth.
* **Ano:** 1950.
* **Principal usuario:** Royal Air Force.
* **Envergadura:** 13,10 m.
* **Lonxitude:** 14,78 m.
* **Altura:** 4,24 m.
* **Area alar:** 34,74 m².
* **Peso cargado:** 8.976 kg.
* **Planta motriz:** 2 Rolls-Royce Derwent de 3.600 libras de pulo unitario.
* **Armamento:** 4 canóns de 20 mm na ala.
* **Velocidade máxima:** 579 millas/h a 10.000 pés.
* **Alcance operacional:** 920 millas.
**Belarmino Freire Bujía** é un funcionario e político galego do PSdeG que foi alcalde de Pontedeume durante 5 lexislaturas.

Traxectoria
-----------

Funcionario da Xunta de Galicia, foi escollido alcalde de Pontedeume por primeira vez nas eleccións municipais de 1987, repetiu parecido resultado nos comicios de 1991, 1995, 1999 e 2003, aínda que sempre lle compreu o apoio doutras formacións políticas como PSG-EG, CPG ou BNG para formar goberno.

No seu penúltimo mandato, a corporación que dirixía Freire concedeulle unha licenza a un veciño para edificar na costa. A liorta chegou aos tribunais e en 2015, cando xa non era alcalde, o xuíz Vázquez Taín condenouno a seis meses de cárcere e sete anos de inhabilitación para emprego público. Non tivo que ingresar en prisión.

Ao cesar na alcaldía reincorporouse no seu posto de funcionario do Sergas.

|  |  |  |
| --- | --- | --- |
| Predecesor:**Celestino Sardiña Fernández** |  **Alcalde de Pontedeume** 1987 - 2007 | Sucesor:**Gabriel Torrente Piñeiro** |

Notas
-----

1. ↑  "Copia arquivada". Arquivado dende o orixinal o 12/03/2016. Consultado o 05/03/2013.
2. ↑  Antón, B. (2015-09-24). "Prisión para el exalcalde eumés por unas licencias del 2001". *La Voz de Galicia* (en castelán). Consultado o 2023-01-12.
3. ↑  Pita Parada, Rocío (2009-09-27). "«En Pontedeume me siguen llamando alcalde»". *La Voz de Galicia* (en castelán). Consultado o 2023-01-12.

Véxase tamén
------------

### Outros artigos

* Eleccións municipais en Pontedeume
O **batido** (ou **batida**, **malteada** e **batido de leite**) é unha bebida a base de leite e zume, froitas, turrón, chocolate ou xeado.

Existen máquinas deseñadas especificamente para realizar batidos. A miúdo, estas máquinas mesturan os ingredientes e insiren aire na mestura, e fan que teña unha consistencia suave, mentres que as sacudidas fan que se espese durante o proceso da mestura. Algúns establecementos utilizan máquinas onde o leite e a mestura se conxelan e únense nun envase situado dentro da máquina, mentres que outras preparan e mesturan o batido a man dentro dunha cunca especial de aceiro inoxidable.

Os sabores máis comúns do batido son vainilla, chocolate, e amorodo, aínda que tamén se empregan outros doces e froitas como plátano, goiaba, manga etcétera.

Historia
--------

A primeira referencia que se coñece do termo batido aparece imprimida en 1607, aínda que o termo se refería a ovos batidos aos que se engadía algún outro ingrediente, principalmente fariña para formar o que en realidade sería unha masa ou un rebozo. O batido de leite actual non parece popularizarse ata finais do século XIX, cando as máquinas frigoríficas e os batedores eléctricos empezan a introducirse en establecementos de Europa e Angloamérica.

| * v
* c
* e
Uso do plátano na gastronomía |
| --- |
| Batido de plátano • Banana Q • Banana Split • Bananas Foster • Banania • Bánh chuối • Cervexa de plátano • Ginanggang • Iogur de plátano • Matoke • Maruya • Pan de plátano • Pastel de plátano • Pisang goreng • Plátano fritido • Plátanos conxelados • Po de plátano • Pudding de plátano • Salsa de plátano • Tonto (bebida) • Turon • Viño de plátano • Xeado de plátano • Zume de plátano |

|  |  |
| --- | --- |
| Control de autoridades | 
* Wd: Q37159
* GEC: 0163030
* JSTOR: milkshakes

 |
**Alumizine** é o nome dun propelente feito a base dunha mestura ao 43% de po de aluminio suspendido en hidracina cun axente xelificante co fin de aumentar a temperatura de combustión debido á alta entalpía de formación do óxido de aluminio como produto da combustión. O seu uso foi proposto para foguetes a finais dos anos 1960, pero nunca chegou a ser usado en voos reais, tan só en probas en terra. As razóns para iso foron as dificultades para desenvolver válvulas que poidan manexar sen fugas a mestura xelificada e a posible perda de rendemento ao tratarse dun propelente con dúas fases.

Notas
-----

1. ↑  Mark Wade (2011). "Alumizine" (en inglés). Consultado o 26 de marzo de 2012.
2. ↑  Daniel P. Thunnissen, Carl S. Guernsey, Raymond S. Baker, Robert N. Miyake. "ADVANCED SPACE STORABLE PROPELLANTS FOR OUTER PLANET EXPLORATION" (PDF). *American Institute of Aeronautics & Astronautics*: 1–28. Arquivado dende o orixinal (PDF) o 27 de maio de 2010. Consultado o 26 de marzo de 2012.